DA Den Europæiske Unions Tidende CE 78/106

(2004/C 78 E/0107)

SKRIFTLIG FORESPØRGSEL E-2356/03

af Ria Oomen-Ruijten (PPE-DE), Caroline Jackson (PPE-DE), Johannes Blokland (EDD), Alexander de Roo (Verts/ALE) og Karl-Heinz Florenz (PPE-DE) til Kommissionen

(17. juli 2003)

Om: Fortolkning af RoHS-direktivet (2002/95/EF)

Ifølge svaret på forespørgsel E-0789/03 (1), som er afgivet af Wallström på vegne af Kommissionen den 8. maj 2003, »tillader artikel 2, stk. 3, ikke anvendelse heraf i nyt elektrisk og elektronisk udstyr, som markedsføres efter den 1. juli 2006«. Med »anvendelse heraf« menes reservedele. Forespørgslen omhandlede imidlertid ikke genbrug af reservedele til elektrisk og elektronisk udstyr, som markedsføres før den 1. juli 2006. Den drejede sig om genbrug i nyt udstyr af komponenter, som indeholder stoffer, hvis anvendelse er begrænset i RoHS-direktivet (2002/95/EF (2)), men stammer fra brugt elektrisk og elektronisk udstyr, som markedsføres før 1. juli 2006.

I WEEE-direktivets (2002/96/EF (3)) artikel 3, litra d, defineres »genbrug« som: »enhver proces, hvorved WEEE eller komponenter herfra fortsat anvendes til samme formål, som de blev fremstillet til«. Hvis denne definition anvendes, vil det indebære, at genindvundne komponenter kan vedblive med at blive genbrugt i alt udstyr, uanset om udstyret allerede findes, eller det er nyt. Således vil for tidlig bortskaffelse af brugte komponenter, som egner sig fortrinligt til at blive genbrugt, blive undgået i overensstemmelse med de miljømæssige målsætninger i WEEE-direktivet.

Hvis RoHS-direktivets artikel 2, stk. 3, fortolkes snævert, således at ovennævnte genbrug ikke er tilladt, er dette i direkte modstrid med WEEE-direktivets artikel 4 om produktdesign. Artikel 4 fastslår, at »medlemsstaterne fremmer udformning og produktion af elektrisk og elektronisk udstyr, hvor der tages hensyn til og som letter bortskaffelse og nyttiggørelse, særlig genbrug og genvinding af WEEE, samt dele og materialer herfra«. Derfor er tidlig bortskaffelse og destruering af komponenter fra brugt elektrisk og elektronisk udstyr, som markedsføres inden den 1. juli 2006, og som indeholder stoffer, hvis anvendelse er begrænset i RoHS-direktivet, men ellers er velegnede til genbrug, i modstrid med formålet med WEEE-direktivets artikel 4.

Deler Kommissionen den holdning, at det er tilladeligt, at nyt elektrisk og elektronisk udstyr, som markedsføres for første gang efter den 1. juli 2006, indeholder komponenter, som er genbrugt fra elektrisk og elektronisk udstyr, som er markedsført inden den dato, selv om disse komponenter indeholder stoffer, hvis anvendelse er begrænset i RoHS-direktivet?

Svar afgivet på Kommissionens vegne af Margot Wallström

(11. september 2003)

Efter Kommissionens opfattelse er et af hovedmålene med Europa-Parlamentets og Rådets direktiv af 27. januar 2003 om begrænsning af anvendelsen af visse farlige stoffer i elektrisk og elektronisk udstyr (4), det såkaldte RoHS-direktiv, at nyt elektrisk og elektronisk udstyr, dvs. udstyr, der markedsføres første gang den 1. juli 2006 eller senere, ikke må indeholde bly, cadmium, kviksølv, hexavalent chrom, polybrombi-phenyler (PBB) og polybromdiphenylethere (PBDE). Derfor er der et udtrykkeligt forbud herom i artikel 4, stk. 1, i RoHS-direktivet. Der er to muligheder for fravigelse af restriktionerne om farlige stoffer i RoHS-direktivet. For det første finder direktivet ikke anvendelse på de anvendelser, der er nævnt i et bilag til RoHS-direktivet (5). For det andet hedder det i artikel 2, stk. 3, følgende: »Dette direktiv finder ikke anvendelse på reservedele til reparation af udstyr eller på genbrug af elektrisk og elektronisk udstyr, som markedsføres før den 1. juli 2006«. Hensigten er, at gammelt udstyr skal kunne vedligeholdes med reservedele, og at gammelt elektrisk og elektronisk udstyr skal kunne genbruges. Denne fravigelse er udtrykkeligt begrænset til gammelt udstyr, dvs. udstyr, der er markedsført før den 1. juli 2006. Derfor er det i henhold til direktivet tilladt at markedsføre reservedele, der indeholder farlige stoffer, til reparation af gammelt udstyr, og at markedsføre gammelt udstyr med henblik på genbrug.

Som svar på det ærede medlems forespørgsel finder Kommissionen imidlertid, at det ikke børe være tilladt, at nyt elektrisk og elektronisk udstyr indeholder komponenter, der er genbrugt fra elektrisk og elektronisk udstyr, hvis de indeholder stoffer, der er restriktioner for i RoHS-direktivet.

For det første vil det efter Kommissionens opfattelse være i modstrid med direktivets ovenfor nævnte hovedformål og desuden være i strid med ordlyden i artikel 2, stk. 3. Enhver anden opfattelse kunne føre til, at det blev tilladt at montere komponenter, der indeholder farlige stoffer, i nyt udstyr. Derved vil farlige stoffer blive i affaldskredsløbet i længere tid og begrænse mulighederne for yderligere genvinding. Det vil selvfølgelig også gøre det vanskeligt at håndhæve både RoHS-direktivet og Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr, det såkaldte WEEE-direktiv (4).

Dertil kommer, at montering af komponenter, der indeholder stoffer, der er restriktioner for i RoHS-direktivet, i nyt udstyr blev drøftet under forligsproceduren, men afvist.

Efter Kommissionens opfattelse er ovennævnte fortolkning af artikel 2, stk. 3, i RoHS-direktivet ikke i strid med artikel 4 i WEEE-direktivet. RoHS-direktivet sørger for at begrænse mængden af farlige stoffer i nyt udstyr, og WEEE-direktivet for at imødegå, at affald af elektrisk og elektronisk udstyr bringer sundhed og miljø i fare. Tilstedeværelsen af sådanne farlige stoffer i nyt elektrisk og elektronisk udstyr vil falde uden for de mål, der er opregnet i WEEE-direktivets artikel 4, nemlig bortskaffelse og nyttiggørelse, af ovennævnte grunde.

(1) EUT C 11 E af 15.1.2004, s. 118.

(2) EFT L 37 af 13.2.2003, s. 19.

(3) EFT L 37 af 13.2.2003, s. 24.

(4) EFT L 37 af 13.2.2003.

(5) Artikel 4, stk. 2, artikel 5 og bilaget.